**ΕΝΟΤΗΤΑ 13- Η ΗΘΙΚΗ ΑΡΕΤΗ ΚΑΙ Η ΗΘΙΚΗ ΠΡΑΞΗ**

Θέση: η ηθική αρετή αποκτάται με τον εθισμό και άρα δεν αποτελεί έμφυτη ιδιότητα του ανθρώπου.

* Το επιχείρημα του **νομοθέτη**: ο νομοθέτης οφείλει να διαμορφώσει στους πολίτες τις ορθές συμπεριφορές, προκειμένου να γίνουν ενάρετοι. Ο νόμος έχει **παιδευτική λειτουργία**. Προτάσσεται το κοινό συμφέρον έναντι του ατομικού, πράγμα που αποδεικνύει ότι η ηθική φιλοσοφία αποτελεί μέρος της πολιτικής. Γενικότερα, οι νόμοι, οι πολιτικοί και πολιτειακοί θεσμοί, η εξουσία και ο δημόσιος βίος διαπαιδαγωγούν τους πολίτες. Θα πρέπει να επισημανθεί εδώ πως ο Αριστοτέλης δέχεται απλοποιητικά ότι όλοι οι νομοθέτες έχουν αγαθές προθέσεις και ότι όλα τα πολιτεύματα θέτουν ως στόχο την ηθικοποίηση των πολιτών τους, δικαιώνοντας έτσι την επιβολή της εκάστοτε εξουσίας στις πόλεις- κράτη του ελλαδικού χώρου.
* Επιχείρημα: **η ποιότητα της ηθικής αρετής είναι ανάλογη με την ποιότητα του εθισμού**. Όλες οι ηθικές αρετές κατακτώνται με την «καλή άσκηση», δηλαδή με την άσκηση και τον εθισμό στα καλά έργα, ενώ οι αντίθετες ιδιότητες αποκτώνται με την «κακιά» άσκηση, με τον εθισμό σε έργα αντίθετα από την αρετή. Στο παραπάνω επιχείρημα κεντρική θέση έχουν οι έννοιες του **γίγνεσθαι** και του **φθείρεσθα**ι. Γενικότερα το αντιθετικό ζεύγος *γένεσις φθορά* είναι θεμελιώδες στην αριστοτελική φιλοσοφία, αφού κατά τον Αριστοτέλη την εξέλιξη όλων των όντων χαρακτηρίζει η εξής μονόδρομη φυσική πορεία: **γένεση→ αύξηση→ τελείωση (ολοκλήρωση)→ παρακμή→ φθορά.**  Στην αριστοτελική φιλοσοφία οι ποιοτικές και οι ηθικές αξιολογήσεις (αγαθόν- κακόν, ευ- κακώς) βρίσκονται σε συμμετρική σχέση με τους όρους της οντολογίας **γένεσις- φθορά**. Με άλλα λόγια η ηθική υπεισέρχεται στην οντολογία και το αντίστροφο.
* **Ο αναλογικός συλλογισμός από το χώρο των τεχνών**. Αναπτύσσοντας αυτό τον αναλογικό συλλογισμό, ο Αριστοτέλης χρησιμοποιεί τα ίδια **εμπειρικά παραδείγματα**, που είχε χρησιμοποιήσει και στην προηγούμενη ενότητα, για να αποδείξει ότι οι ηθικές αρετές αποκτώνται με τον εθισμό. Συγκεκριμένα με τα εμπειρικά παραδείγματα **του κιθαριστή και του οικοδόμου** επιδιώκει να κάνει απολύτως σαφή τη θέση του ότι υπάρχουν καλές και κακές ασκήσεις, οι οποίες οδηγούν σε καλό και σε κακό εθισμό αντίστοιχα. Με άλλα λόγια δεν υπάρχει μόνο καλή άσκηση, η οποία οδηγεί στην κατάκτηση της αρετής, αλλά και κακή άσκηση, η οποία έχει τα αντίθετα αποτελέσματα. Συμπερασματικά**, η ποιότητα της άσκησης σε μια τέχνη καθορίζει και την ποιότητα της δεξιότητας που αποκτάται**. Παρόμοια για την απόκτηση των ηθικών αρετών δεν αρκεί μόνο η επανάληψη κάποιων ενεργειών, αλλά είναι απαραίτητη η επανάληψη των σωστών ενεργειών.
* **Το επιχείρημα με την αναγκαιότητα του δασκάλου**: υποθετικός συλλογισμός. Ο ρόλος του δασκάλου είναι να διδάσκει τους μαθητές του τους κανόνες της αρετής, να τους καθοδηγεί σωστά στην εφαρμογή των κανόνων αυτών, υποδεικνύοντας τι είναι σωστό και τι λάθος. Διδασκαλία επομένως δεν σημαίνει απλώς μετάδοση κάποιων θεωρητικών γνώσεων αλλά κυρίως **καθοδήγηση του μαθητή στην επανάληψη συγκεκριμένων τρόπων συμπεριφοράς**, μέχρι αυτοί να αποτελέσουν **μόνιμα στοιχεία του χαρακτήρα** του. Άρα η αναγκαιότητα του δασκάλου αποδεικνύει ότι οι άνθρωποι δεν έχουν από τη γέννηση τους τις αρετές ή τις αντίθετες τους ιδιότητες, αλλά τις αποκτούν στην πορεία της ζωής τους ανάλογα με τον τρόπο, με τον οποίο ασκούνται στην εφαρμογή των ηθικών κανόνων**. Ο ρόλος της παιδείας κρίνεται πολύ σημαντικός για την απόκτηση των ηθικών αρετών στους νέους. Παραπλησίως λειτουργεί και ο ρόλος του νομοθέτη στις πόλεις**.
* Το νέο επιχείρημα του Αριστοτέλη, σχετικά με τη σημασία της ηθικής πράξης για την απόκτηση της ηθικής αρετής, είναι ότι **η διαφορετική στάση απέναντι στις επιθυμίες και τα πάθη**, καθώς και οι διαφορετικοί τρόποι συμπεριφοράς διαμορφώνουν τον ηθικό ή ανήθικο χαρακτήρα των ανθρώπων. Ο Αριστοτέλης αναφέρει αρχικά παραδείγματα βασικών ηθικών αρετών και των αντίθετων εννοιών τους: σε αυτά διακρίνει δύο αντίθετους τρόπους συμπεριφοράς →από τους καλούς τρόπους συμπεριφοράς προκύπτουν καλές συνήθειες, που οδηγούν στην κατάκτηση των ηθικών αρετών, ενώ από τους κακούς προκύπτουν κακές συνήθειες που οδηγούν στην απώλεια τους . Τα παραδείγματα αυτά άπτονται **της δικαιοσύνης** των ανθρώπων, όσον αφορά τις συναλλαγές και τις σχέσεις τους με τους άλλους ανθρώπους, της διαχείρισης **του φόβου, των επιθυμιών και της οργής** τους. Σε όλα τα παραδείγματα καθίσταται φανερό πως πρέπει να αποφεύγεται τόσο η υπερβολή όσο και η έλλειψη σε κάθε τομέα της συμπεριφοράς μας. Η ομοιότητα των παραδειγμάτων, δηλαδή το ότι όλα οδηγούν επαγωγικά στο ίδιο συμπέρασμα, τονίζεται και με τη χρήση του επιρρήματος **ομοίως**. Έτσι, προετοιμάζεται και η θέση που θα αναπτυχθεί εν συνεχεία, δηλαδή ότι η αρετή βρίσκεται στη **μεσότητα.**
* Η **κοινωνική διάσταση** της ηθικής αρετής

1. οι ηθικές αρετές κάθε ανθρώπου αποκτώνται και εκδηλώνονται στις διαπροσωπικές του σχέσεις με τους άλλους ανθρώπους και στις καθημερινές του δραστηριότητες.
2. ο τρόπος συμπεριφοράς κάθε ανθρώπου έχει αντίκτυπο στους υπόλοιπους ανθρώπους→ με άλλα λόγια επηρεάζει θετικά ή αρνητικά το κοινωνικό σύνολο, μέσα στο οποίο ζει. Συμβάλλει στην ευδαιμονία του ή δημιουργεί εμπόδια σε αυτήν.
3. η συμπεριφορά κάθε ανθρώπου αξιολογείται από το κοινωνικό σύνολο, καθώς αυτό είναι που χαρακτηρίζει κάποιον άνθρωπο ως δίκαιο ή άδικο, σώφρονα ή ακόλαστο, ανάλογα με τις ηθικές αξίες, που είναι κυρίαρχες σε αυτό.

* ο όρος **εξις** : η **έξις** είναι κάτι που αποκτά στη ζωή το άνθρωπος και έκτοτε το έχει και τον χαρακτηρίζει. Οι έξεις είναι ένα από τα στοιχεία που διαμορφώνονται στην ψυχή του ανθρώπου. Τα άλλα δύο είναι τα πάθη (συναισθήματα) και οι δυνάμεις. Οι έξεις έχουν την ίδια ποιότητα με τις ενέργειες, των οποίων η επανάληψη έχει οδηγήσει βαθμιαία στη διαμόρφωσή τους. Άρα υπάρχουν καλές και κακές έξεις, όπως υπάρχουν καλές και κακές πράξεις. **Έτσι η σχέση ενεργειών και έξεων είναι αμφίδρομη.**

Συνοψίζοντας:

* ο Αριστοτέλης θεωρεί ότι ο εθισμός είναι πολύ μεγάλη παιδαγωγική αξία. Ήταν ο πρώτος που απέδωσε στη συνήθεια τόσο μεγάλη σημασία και τη θεώρησε σπουδαιότατο εκπαιδευτικό μέσο για την ηθική διαπαιδαγώγηση του ατόμου. Οι παιδαγωγικές αυτές αντιλήψεις διαδραμάτισαν σημαντικό ρόλο στη διαμόρφωση των σύγχρονων αντιλήψεων για την αγωγή.
* Θεωρεί ότι είναι αναγκαίο η σωστή αγωγή να ξεκινά από πολύ μικρή ηλικία, γιατί τότε συντελείται η διαμόρφωση της ηθικής συνείδησης. Επομένως, στο οικογενειακό και το κοινωνικό περιβάλλον του παιδιού οι παιδαγωγοί και οι δάσκαλοι παίζουν καθοριστικό ρόλο στη σωματική, συναισθηματική, ψυχική και πνευματική ανάπτυξή του.
* Διαπαιδαγωγούμε τους νέους ανθρώπους, εθίζοντας τους σε καλές πράξεις, με στόχο να γίνουν ενάρετοι, να κατακτήσουν την αρετή. Και η κατάκτηση της ηθικής αρετής αποτελεί προϋπόθεση για την ευδαιμονία και του ατόμου και της κοινωνίας.